梅林分韻得酒字
作者：宇文師獻
朝代：宋

paragraphs: 平生慕英游，望公真山斗。
一見開心誠，已落諸人後。
龍門豈甄擇，大小俱容受。
聯轡尋勝踐，春風倚尊酒。
惟公對江梅，端若同志友。
玉色洗塵沙，幽姿出藜莠。
命客花下坐，相與沃醇酎。
非公無此客，譬諸草木臭。
向晚入深巷，蒼根倚甕牖。
始知水西頭，卧梅勝卧柳。
有客三歎息，此樹警老醜。
一笑客誠癡，萬法要經久。
奇卉如尤物，過眼不必有。
惠我終日香，重來香在否。
但從此理悟，那復長搔首。
念公捧召節，修名當不朽。
艤舟未忍去，拓尋訪林藪。
中心甚虛明，外慕厭紛糾。
杖屨循古岸，細話猶開誘。
再拜誦公詩，一洗芻豢口。